PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/062	Bratislava 04. novembra 2010	

Protimonopolný úrad Slovenskej republiky, odbor koncentrácií v správnom konaní 
č. 0027/OK/2010 začatom dňa 08. 06. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi SITNO HOLDING, a.s., Zechenterova 328/5,  967 01 Kremnica, IČO 36 040 932 a SLAVIA CAPITAL HOLDING Ltd., so sídlom: Naousis 1, Karapatakis Building, P.C. 6018, Larnaca, Cyprus, IČO HE 195243 prostredníctvom splnomocneného zástupcu Mgr. Jána Gajana – advokáta, spoločníka a konateľa spoločnosti HMG & PARTNERS, s.r.o. so sídlom Štefanovičova 12, 811 04 Bratislava vo veci koncentrácie podnikateľov SITNO HOLDING, a.s., Zechenterova 328/5,  967 01 Kremnica, IČO  36 040 932, SLAVIA CAPITAL HOLDING Ltd., so sídlom Naousis 1, Karapatakis Building, P.C. 6018, Larnaca, Cyprus, IČO HE 195243 a WAY INDUSTRIES, a.s. so sídlom Priemyselná 937/4, 963 01 Krupina, IČO 44 965 257 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej 
v získaní spoločnej kontroly podnikateľov SITNO HOLDING, a.s., Zechenterova 328/5,  967 01 Kremnica, IČO 36 040 932 a SLAVIA CAPITAL HOLDING Ltd., so sídlom Naousis 1, Karapatakis Building, P.C. 6018, Larnaca, Cyprus, IČO HE 195243 nad podnikom podnikateľa WAY INDUSTRIES, a.s. so sídlom Priemyselná 937/4, 963 01 Krupina, IČO 44 965 257 na základe Zmluvy o predaji akcií spoločnosti Way Industries uzavretej dňa 30.04.2010 medzi spoločnosťou SITNO HOLDING, a.s., Zechenterova 328/5,  967 01 Kremnica, IČO 36 040 932 ako predávajúcim a SLAVIA CAPITAL HOLDING Ltd., so sídlom Naousis 1, Karapatakis Building, P.C. 6018, Larnaca, Cyprus, IČO HE 195243 ako kupujúcim.

O d ô v o d n e n i e :

1)	Protimonopolnému úradu Slovenskej republiky, odboru koncentrácií (ďalej len „úrad“) bola dňa 08.06.2010 listom zaevidovaným pod č. 2208/2009 spoločnosťou SITNO HOLDING, a.s., Zechenterova 328/5,  967 01 Kremnica, IČO 36 040 932 (ďalej len „Sitno Holding“) a spoločnosťou SLAVIA CAPITAL HOLDING Ltd., so sídlom Naousis 1, Karapatakis Building, P.C. 6018, Larnaca, Cyprus, IČO HE 195243 (ďalej len „Slavia Capital Holding“) prostredníctvom Mgr. Jána Gajana – advokáta, spoločníka a konateľa spoločnosti HMG & PARTNERS, s.r.o. so sídlom Štefanovičova 12, 811 04 Bratislava (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúca v získaní spoločnej kontroly podnikateľov Sitno Holding a Slavia Capital Holding nad podnikom podnikateľa WAY INDUSTRIES, a.s. so sídlom Priemyselná 937/4, 963 01 Krupina, IČO 44 965 257 (ďalej len „Way Industries“) na základe Zmluvy o predaji akcií spoločnosti Way Industries uzavretej dňa 30.04.2010 medzi spoločnosťou Sitno Holding ako predávajúcim a Slavia Capital Holding ako kupujúcim (ďalej len „Zmluva“) (ďalej len „Oznámenie koncentrácie“).
2)	Na základe tohto oznámenia sa dňa 08.06.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0027/OK/2010, o čom úrad informoval oznamovateľov koncentrácie listom č. 2392/PMÚ SR/2010 zo dňa 23. júna 2010. 
3)	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.
4)	Nakoľko po výzve úradu oznamovatelia koncentrácie Oznámenie koncentrácie nedoplnili, úrad listom č. 3087/PMÚ SR/2010 dňa 27.08.2010 opakovane vyzval účastníkov konania na jeho doplnenie v lehote 10 pracovných dní odo dňa doručenia tohto listu.
5)	Predmetné oznámenie bolo doplnené listom doručeným úradu dňa 31.08.2010 zaevidovaným pod č. 3111/2010 a listom doručeným úradu dňa 06.09.2010 zaevidovaným pod č. 3157/2010.
6)	Nakoľko ani po doplnení týmito listami predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky úrad dňa 16.09.2010 vyzval účastníkov konania na jeho doplnenie listom č. 3260/PMÚ SR/2010.
7)	Oznámenie koncentrácie bolo doplnené listom doručeným úradu dňa 06.10.2010 zaevidovaným pod č. 3466/2010 a listom doručeným úradu dňa 08.10.2010 zaevidovaným pod č. 3490/2010. Uvedenými listami boli doplnené chýbajúce náležitosti oznámenia koncentrácie.
8)	Po doplnení predmetného oznámenia koncentrácie podľa § 10 ods. 12 zákona a Vyhlášky vyššie uvedeným listom začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 3548/PMÚ SR/2010 zo dňa  14.10.2010.
9)	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur  bol uhradený dňa 29.09. 2010.
10)	Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

11)	Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
12)	Sitno Holding je akciová spoločnosť, zapísaná v obchodnom registri Okresného súdu Banská Bystrica, Oddiel Sa, vložka číslo 611/S. Ako vyplýva z Oznámenia koncentrácie spoločnosť Sitno Holding je holdingovou spoločnosťou, zaoberajúcou investovaním a správou svojich majetkových účastí v iných obchodných spoločnostiach.  
13)	Vzhľadom na to, že spoločnosť Sitno Holding je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
14)	Spoločnosť Slavia Capital Holding je holdingovou spoločnosťou, ktorá má podľa Certifikátu Ministerstva obchodu, priemyslu a turistického ruchu, oddelenia zápisov spoločností a oficiálneho zapisovateľa a správcu Nikózia sídlo Naousis 1, Karapatakis Building, P.C. 6018, Larnaca, Cyprus. Spoločnosť Slavia Capital podľa Oznámenia koncentrácie spravuje svoje majetkové účasti v iných obchodných spoločnostiach a nevykonáva žiadnu činnosť, ktorá by bola spojená s poskytovaním služieb alebo s výrobou tovaru.
15)	Prostredníctvom svojich dcérskych spoločností pôsobí najmä v oblastiach chemického, potravinárskeho a agro sektora,  obchodovania s realitami, finančných služieb, výroby a distribúcie minerálnych olejov, poradenských služieb, kozmetického priemyslu a výroby a distribúcii tepla a elektrickej energie a to jednak v Slovenskej republike ako aj na území  iných štátov.
16)	Z vyššie uvedených skutočností vyplýva, že Slavia Capital Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

17)	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

18)	Úrad z Oznámenia koncentrácie a z jeho doplnenia zistil, že dňa 30.04.2010 bola uzavretá medzi spoločnosťou Sitno Holding ako predávajúcim a Slavia Capital Holding ako kupujúcim Zmluva. Z Oznámenia koncentrácie tiež vyplýva, že pred uzatvorením Zmluvy vykonával kontrolu nad podnikom podnikateľa Way Industries podnikateľ Sitno Holding.

19)	V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa Way Industries. 

20)	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie nadobudne spoločnosť Slavia Capital Holding podiel na základnom imaní a hlasovacích právach podnikateľa Way Industries, na základe ktorých v zmysle platných stanov spoločnosti Way Industries budú rozhodnutia týkajúce sa strategických záležitostí podnikateľa Way Industries prijímať spoločne podnikateľ Slavia Capital Holding a podnikateľ Sitno Holding.

21)	Úrad teda zistil, že uzavretím Zmluvy dňa 30.04.2010 získali podnikatelia Slavia Capital Holding a Sitno Holding spoločnú kontrolu nad podnikom podnikateľa Way Industries a teda uzavretím Zmluvy v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

22)	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

23)	Na základe vyššie uvedeného úrad zistil, že účastníkom správneho konania sú  podnikatelia Slavia Capital Holding a Sitno Holding, ktorý na základe Zmluvy získali spoločnú kontrolu nad podnikom podnikateľa Way Industries. 

24)	Zároveň úrad zistil, že účastníkmi koncentrácie je podnikateľ Slavia Capital Holding a Sitno Holding. 

Koncentrácia podliehajúca kontrole úradu

25)	Podľa § 10 ods. 1 zákona koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

26)	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

27)	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

28)	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy 

29)	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

30)	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

31)	Ako vyplýva z Oznámenia koncentrácie spolu s jeho doplnením podnikatelia Slavia Capital  a Sitno Holding sú holdingové spoločnosti, ktoré spravujú svoje majetkové účasti v iných obchodných spoločnostiach a nevykonávajú žiadnu činnosť, ktorá by bola spojená s výrobou tovaru alebo s poskytovaním služieb.

32)	Slavia Capital Holding aj Sitno Holding kontroluje viacero spoločností, z ktorých niektoré sú tiež len holdingové spoločnosti, prípadne podľa vyjadrenia oznamovateľov koncentrácie nevykonávajú žiadnu činnosť. 

33)	Ako uvádzajú oznamovatelia koncentrácie, aktivity účastníka koncentrácie Sitno Holding a aktivity účastníka koncentrácie Slavia Capital sú sústredené tak na Slovensku, ako aj vo viacerých krajinách Európy a celého sveta. Vecný charakter aktivít týchto účastníkov koncentrácie je však úplne odlišný a Slavia Capital a Sitno Holding sa tak nestretajú na žiadnom spoločnom trhu tovarov alebo služieb. Na podporu svojho tvrdenia predložili oznamovatelia koncentrácie zoznam všetkých podnikateľov v skupine Slavia Capital a v skupine Sitno Holding, kde je zároveň úradu poskytnutý zoznam všetkých vyrábaných tovarov a poskytovaných služieb týchto podnikateľov.

34)	Oznamovatelia koncentrácie uviedli nasledovný zoznam účastníkov a nimi kontrolovaných podnikateľov s uvedením ich činnosti a oblastí, v ktorých pôsobia:  

35)	Účastník koncentrácie Sitno Holding

Jednotliví podnikatelia v skupine Sitno Holding pôsobia v nasledovných oblastiach a vykonávajú nasledovné činnosti:

-	Podnikateľ Sitno Holding pôsobí v oblasti investovania a správy svojich majetkových účastí v iných obchodných spoločnostiach (holdingová spoločnosť); 

-	Podnikateľ ELKA, a.s., Kremnické Bane č. 37, 967 01 Kremnica je spoločnosť, ktorá vyrába elektrické olejové radiátory a výrobky z tenkých plechov do hrúbky 3 mm s povrchovou úpravou, (korpusy svietidiel a zváračiek, telekomunikačné a rozvodné skrine, kovový nábytok, dopravné značky, opláštenia kotlov, opláštenia generátorov elektriky a i. Táto spoločnosť pôsobí na území Slovenskej republiky, dodávku svojich výrobkov uskutočňuje do niektorých európskych štátov – Česká republika, Nemecko, Španielsko, Švajčiarsko, Veľká Británia.

-	Podnikateľ STREDOSLOVENSKÉ STROJÁRNE SITNO, a.s., 25, 
966 02 Vyhne je spoločnosť, ktorá sa zaoberá výrobou náhradných dielov pre železničné lokomotívy, výrobou náhradných dielov pre metalurgický priemysel, výrobou kovových konštrukcií, opravou a údržbou elektrických zariadení, kovoobrábaním zvarencov, výrobou súčastí strojov na ťažbu dreva; spoločnosť pôsobí na území Slovenskej republiky. Dodávku svojich výrobkov uskutočňuje do niektorých európskych štátov: Českej republiky, Švédska, Nemecka a Holandska.

-	Podnikateľ SITNO REAL s.r.o., Tomášikova 64, 831 04 Bratislava je spoločnosť, ktorá sa zaoberá realitnou činnosťou a prenájmom nehnuteľností; spoločnosť spravuje nehnuteľnosti vo vlastníctve skupiny Sitno Holding a zabezpečuje zároveň facility manažment týchto nehnuteľností; spoločnosť pôsobí na území Slovenskej republiky – konkrétne športový areál TJ spoje Bratislava.

-	Podnikateľ VÝVOJ Martin, a.s., Komenského 19, 036 01 Martin je spoločnosť, ktorá poskytuje služby v oblasti strojárskej projekcie a konštrukcie, obchodné služby, inžiniering, uskutočňuje výrobu priemyselných polohovadiel, výrobu spracovateľských technológií a kontajnerov; spoločnosť pôsobí na území Slovenskej republiky, a pôsobí aj v Českej republike a USA.

-	Podnikateľ WAY INDUSTRIES, a.s., Priemyselná 937/4, 963 01 Krupina: spoločnosť realizuje výrobu šmykom riadených nakladačov Locust; územie SR, ČR a Maďarska; výrobu odmínovacích zariadení Božena, územie Slovenskej republiky a sveta. 

-	Podnikateľ SITNO INVESTA a.s., Zámočnícka 6, 040 01Košice je spoločnosť, ktorá poskytuje stravovacie a ubytovacie služby v hoteli Hutník, Plejsy – Krompachy, portfóliové investície a marketingové analýzy; spoločnosť pôsobí na území Slovenskej republiky – Plejsy Krompachy.

-	Podnikateľ HEMO MEDIKA spol. s r.o., Zámočnícka 6, 040 01 Košice vykonáva špecializovanú ambulantnú zdravotnú starostlivosť v Centrách hemostázy a trombózy; spoločnosť pôsobí  v mestách Košice, Prešov, Martin, Bratislava a Levice.

-	Podnikateľ HEMO MEDIKA SERVICES s.r.o., Zámočnícka 6, 040 01 Košice je spoločnosť, ktorá uskutočňuje sprostredkovanie a servisnú činnosť pre spoločnosť HEMO MEDIKA spol. s r.o., najmä sprostredkovanie dodávok diagnostík a materiálno-technického vybavenia, vrátane sprostredkovania dopravy a špedície; spoločnosť pôsobí na území Slovenskej republiky.

-	Podnikateľ PPS VEHICLES, s.r.o., Tajovského 7, 962 12 Detva vyrába obrnené vozidlá; pôsobí na území Slovenskej republiky a Maďarska.

-	Podnikateľ WAY INDUSTRY, a.s., Priemyselná 937/4, 963 01 Krupina, podnikateľ WAY Krupina, a.s. "v reštrukturalizácii", Priemyselná 937/4, 963 01 Krupina a podnikateľ DETVAN, spol. s r.o., Nám. SNP 3, 960 01 Zvolen, ktorí v súčasnosti nevykonávajú žiadnu činnosť.

36)	Účastník koncentrácie Slavia Capital

Jednotliví podnikatelia v skupine Slavia Capital pôsobia v nasledovných oblastiach a vykonávajú nasledovné činnosti:

-	Podnikateľ Slavia Capital Holding vykonáva investovanie a správu svojich majetkových účastí v iných obchodných spoločnostiach (holdingová spoločnosť), ktoré podnikajú v oblasti chemického, potravinárskeho a agro sektora a obchodovania s realitami a správy finančných nástrojov v rámci Európskej únie a Srbska; spoločnosť má sídlo v Cyperskej republike. 

- 	Podnikateľ Slavia Capital Holding SA, so sídlom: Gotthardstrasse 20, 6300 Zug, Švajčiarsko vykonáva investovanie a správu svojich majetkových účastí v iných obchodných spoločnostiach (holdingová spoločnosť), ktoré podnikajú v oblasti obchodovania s realitami a správy finančných nástrojov v rámci Európskej únie; spoločnosť pôsobí na území Švajčiarska. 

- 	Podnikateľ  SLAVIA CAPITAL Group, a.s., so sídlom: Heydukova 6, 814 99 Bratislava, je spoločnosť, ktorá vykonáva ekonomické a finančné  poradenstvo v rámci regiónu Európskej únie; investovanie a správa svojich majetkových účastí v iných obchodných spoločnostiach (holdingová spoločnosť); ktoré podnikajú                        v oblasti obchodovania s realitami a správy finančných nástrojov            v rámci Slovenskej a Českej republiky. 

- 	Podnikateľ SLAVIA CAPITAL Services, a.s., so sídlom: Heydukova 6, 811 08 Bratislava je spoločnosť, ktorá vykonáva ekonomické a finančné  poradenstvo pre iné spoločnosti v rámci skupiny Slavia Capital, poskytuje personálny leasing, vykonáva realitné činnosti; spoločnosť pôsobí na území  Slovenskej republiky. 

- 	Podnikateľ SLAVIA CAPITAL, a.s., obchodník s cennými papiermi, so sídlom: Heydukova 6, P.O.BOX 29, 814 99 Bratislava je spoločnosť, ktorá vykonáva činnosti obchodníka s cennými papiermi na základe licencie udelenej Národnou bankou Slovenska podľa Zákona o cenných papieroch; spoločnosť pôsobí na území  Slovenskej republiky.

- 	Podnikateľ SLAVIA CAPITAL Praha, a.s., so sídlom: Betlémské náměstí 251/2, 110 00 Praha 1 je spoločnosť, ktorá vykonáva finančnú poradenskú činnosti na území Českej republiky, ako aj sprostredkovateľskú činnosť v oblasti finančných nástrojov a iných komodít v rámci regiónov Českej republiky.

- 	Podnikateľ METINGER s.r.o., so sídlom: Betlémské náměstí 251/2,   110 00 Praha 1 je spoločnosť, ktorá vykonáva realitnú činnosť - nákup a predaj nehnuteľností; spoločnosť pôsobí na území  Českej republiky – v hlavnom meste Praha.

- 	Podnikateľ TRIROSA Prešov, a.s., so sídlom: Heydukova 6, 811 08 Bratislava je spoločnosť, ktorá realizuje investičnú výstavbu a inžiniersku činnosť týkajúcu sa výstavby bytov a administratívnych budov v rámci mesta Prešov, spoločnosť v rámci svojej činnosti uskutočňuje realizáciu stavieb a ich zmien.

- 	Podnikateľ ALBRECHT Services, s.r.o., so sídlom: Mudroňova 82,     811 03 Bratislava je spoločnosť, ktorá poskytuje ubytovacie služby               v ubytovacích zariadeniach s prevádzkovaním pohostinských činností     v týchto zariadeniach; a poskytuje pohostinskú činnosť a výrobu hotových jedál v rámci hotela ALBRECHT v Bratislave.

- 	Podnikateľ PRIMROSE, a.s., so sídlom: Betlémské náměstí 251/2,    110 00 Praha 1 je spoločnosť, ktorá sa zaoberá výrobou extraktov z rastlín na území ČR – jedná sa o:
•	vodné bylinné a rašelinové extrakty do kúpeľov – tieto sú dodávané priamo do kúpeľov a wellnesov,
•	vodné extrakty, ktoré sa používajú pri výrobe kozmetických prípravkov - tieto sú dodávané priamo výrobcom kozmetiky,
•	vodné extrakty, ktoré sa používajú pri liečbe a prevencii niektorých chorôb u vtáctva (holuby, hydina), králikov a extrakty, ktoré sa používajú na ochranu peria (holuby) a srsti (kone) – sú dodávané jednému distribútorovi, 
•	vodné extrakty, ktoré v zmesi pôsobia ako stimulátor rastu rastlín – sú dodávané jednému odberateľovi, ktorý ich balí a predáva ďalej,
•	vodný extrakt, ktorý sa používa ako rastový stimulátor a zároveň ochrana pred škodcami na vínnu révu – sú dodávané priamo vinárom, 
•	vodné extrakty, ktoré sa pridávajú ako prímes do krmív prasiat – sú dodávané priamo poľnohospodárom. 
Spoločnosť pôsobí na území Českej republiky.

- 	Podnikateľ LOAN MANAGEMENT, a.s., so sídlom Heydukova 6,      811 08 Bratislava je spoločnosť, ktorá sa zaoberá poskytovaním úverov alebo pôžičiek z peňažných zdrojov získaných výlučne bez verejnej výzvy a bez verejnej ponuky pre spoločnosti patriace do skupiny Slavia Capital; spoločnosť pôsobí na území  Slovenskej republiky. 

- 	Podnikateľ INVESTFINANCE Slovakia, a.s., so sídlom: Heydukova 6, 811 08 Bratislava, Slovenská republika vykonáva investovanie a správu svojich majetkových účastí v iných obchodných spoločnostiach (holdingová spoločnosť); správu a investovanie do pohľadávok po lehote splatnosti; spoločnosť pôsobí na území Slovenskej republiky. 

-  	Podnikateľ CROATION PETROL STATIONS, a.s., so sídlom Heydukova 6, 811 08 Bratislava vykonáva investovanie a správu svojich ešte nenadobudnutých majetkových účastí v iných obchodných spoločnostiach (holdingová spoločnosť), ktoré vlastnia benzínové čerpacie stanice v rámci Chorvátska. 

- 	Podnikateľ  ALT Progres, spol. s.r.o., so sídlom: Heydukova 6, 811 08 Bratislava poskytuje služby v oblasti cestovného ruchu prostredníctvom penziónu v regióne Vysokých Tatier. 

- 	Podnikateľ SLAVIA CAPITAL BIOCHEM, Cyprus, so sídlom Naousis, 1, P.C.6018 Larnaca, Cyprus vykonáva investovanie a správu svojich majetkových účastí v iných obchodných spoločnostiach (holdingová spoločnosť), ktoré podnikajú v oblasti minerálnych olejov na území SR. 

- 	Podnikateľ PROGRESS TRADING, a.s., so sídlom Cukrovarská 22, 075 01 Trebišov, je spoločnosť, ktorá sa zaoberá výrobou minerálnych olejov, ich nákupom a predajom, skladovaním, nákupom a predajom biogénnej látky na výrobu minerálnych olejov, spoločnosť ďalej uskutočňuje maloobchod a veľkoobchod s pevnými a plynnými palivami, príbuznými a chemickými výrobkami. Pôsobí na území Slovenskej republiky, a v rámci svojej podnikateľskej činnosti uskutočňuje export svojich výrobkov aj do Maďarska, Ukrajiny a Českej republiky.

- 	Podnikateľ SC FOOD, AGRO & INDUSTRIAL LTD Cyprus, so sídlom Naousis, 1, P.C.6018 Larnaca, Cyprus vykonáva investovanie a správu svojich majetkových účastí v iných obchodných spoločnostiach (holdingová spoločnosť), ktoré podnikajú v oblasti výroby a predaja metylesteru, jedlých tukov a olejov a obchodovanie s poľnohospodárskymi plodinami  na území SR. 

- 	Podnikateľ Agroservice SR, a.s., so sídlom Račianska 76, 834 06 Bratislava: spoločnosť realizuje obchodovanie s poľnohospodárskymi produktmi; spoločnosť pôsobí na území Slovenskej republiky.

- 	Podnikateľ  AGROPODNIK a.s. Jihlava, so sídlom Dobronín 315,      588 13 Polná, je spoločnosť, ktorá sa zaoberá výrobou a obchodovaním  s metylesterom a  lisovaním oleja. Spoločnosť pôsobí na území Českej republiky.

- 	Podnikateľ PALMA Group, a.s., so sídlom Račianska 76, 834 06 Bratislava je spoločnosť, ktorá vyrába jedlé tuky a oleje, vyrába metylester repkového oleja; vyrába kozmetiku a domácu chémiu. Spoločnosť pôsobí na území Slovenskej republiky, pričom svoje výrobky vyváža aj do krajín európskej únie. 

- 	Podnikateľ PALMA Group – Ukrajina, s.r.o., so sídlom 9 Pavlivska Street, Kyiv, 01054, Ukraine, je spoločnosť, ktorá realizuje veľkoobchod a maloobchod z poľnohospodárskymi plodinami, veľkoobchod a maloobchod s potravinárskym a nepotravinárskym tovarom vrátane olejov a tukov, margarínov a iných podobných tukov, majonézy, parfumov a kozmetiky, mydla atď. Spoločnosť pôsobí na území Ukrajiny.

- 	Podnikateľ POĽNONÁKUP HONT a.s., so sídlom Hontianske Nemce 259, 962 65, je spoločnosť, ktorá sa zaoberá výrobou kompletných kŕmnych zmesí pre poľnohospodárske zvieratá, výrobou bielkovinových koncentrátov, výkrmom a chovom ošípaných; obchodovaním  s poľnohospodárskymi plodinami a ich skladovaním; spoločnosť pôsobí na území Slovenskej republiky. 

- 	Podnikateľ SC ENERGY SLOVAKIA LIMITED Cyprus je spoločnosť, ktorá uskutočňuje investovanie a správu svojich majetkových účastí v iných obchodných spoločnostiach (holdingová spoločnosť), ktoré podnikajú v oblasti výroby a predaja energii  na území Slovenskej republiky. 

- 	Podnikateľ SERRAGHIS LOAN MANAGEMENT Ltd Cyprus, so sídlom Naousis, 1, P.C.6018 Larnaca, Cyprus uskutočňuje nákup a správu pohľadávok po lehote splatnosti. 

- 	Podnikateľ Barling Investments Limited Cyprus vykonáva investovanie do majetkových účastí v iných obchodných spoločnostiach (holdingová spoločnosť) za účelom ďalšieho predaja. 

- 	Podnikateľ SC Loan Management Limited, Cyprus je spoločnosť, ktorá uskutočňuje investovanie do pohľadávok po lehote splatnosti v regióne Poľska.  

- 	Podnikateľ APS Holding CZ SE  so sídlom Celetná 988/38, 110 00 Praha 1 vykonáva investovanie a správu svojich majetkových účastí v iných obchodných spoločnostiach (holdingová spoločnosť); ktoré podnikajú v oblasti správy a vymáhania nesplatených pohľadávok         v rámci Európskej únie a Srbska. 

- 	Podnikateľ APS Slovakia a.s., so sídlom: Heydukova 6, 811 08 Bratislava, je spoločnosť, ktorá uskutočňuje nákup, správu a vymáhanie nesplatených pohľadávok v rámci Slovenskej republiky.  

- 	Podnikateľ Asset Portfolio Servicing Beograd: spoločnosť uskutočňuje nákup, správu a vymáhanie nesplatených pohľadávok na území Srbska.

- 	Podnikateľ Asset Portfolio Servicing, Poland, so sídlom Ostrowskiego Street 9, 53-238 Wroclaw je spoločnosť, ktorá uskutočňuje nákup, správu a vymáhanie nesplatených pohľadávok na území Poľska.

- 	Podnikateľ APS Poland, so sídlom Ostrowskiego Street 9, 53-238 Wroclaw je spoločnosť, ktorá uskutočňuje nákup, správu a vymáhanie nesplatených pohľadávok na území Poľska.

- 	Podnikateľ ASSET PORTFOLIO SERVICING, S.R.L., Romania je spoločnosť, ktorá uskutočňuje nákup, správu a vymáhanie nesplatených pohľadávok na území Rumunska.

- 	Podnikateľ CentrumCard, a.s. so sídlom Celetná 988/38, 110 00 Praha 1, je spoločnosť, ktorá uskutočňuje nákup, správu a vymáhanie nesplatených pohľadávok na území Českej republiky.

-	Podnikateľ  Energy Snina, a.s., so sídlom Strojárska 4435, 069 01 Snina je spoločnosť, ktorá sa zaoberá výrobou tepla a energie a jej distribúciou a predajom v regióne Východného Slovenska.

-	Podnikateľ SC GAME, a.s., so sídlom Betlémské náměstí 251/2,       110 00 Praha 1, podnikateľ Loan Management doo Beograd, so sídlom Kneza Milosa 16,  11 000 Beograd, Srbsko spoločnosť, podnikateľ PA – REK s.r.o., so sídlom Račianska 76, 836 04 Bratislava a podnikateľ Energy Humenné, a.s., so sídlom Heydukova 6, 811 08 Bratislava, ktorí v súčasnosti nevykonávajú žiadnu činnosť.

37)	Z uvedeného vyplýva, že účastníci koncentrácie Sitno Holding a Slavia Capital sú holdingovými spoločnosťami, pričom na trhoch pôsobia prostredníctvom svojich dcérskych spoločností. Na základe charakteristík činností jednotlivých kontrolovaných podnikateľov oznamovatelia koncentrácie vymedzili relevantné trhy na ktorých podľa ich názoru pôsobia účastníci koncentrácie prostredníctvom svojich dcérskych spoločností. Tieto trhy rozdelili podľa jednotlivých oblastí pôsobenia a pri každom vymedzenom trhu sa nachádza aj informácia o jeho geografickom vymedzení.

38)	Podľa oznamovateľov koncentrácie účastník Sitno Holding pôsobí v nasledovných oblastiach:

oblasť strojárstva
-	trh výroby olejových radiátorov, kovového nábytku a iných kovových výrobkov; z geografického hľadiska je tento trh ohraničený územím  Slovenskej republiky, Českej republiky, Veľkej Británie, Nemecka, Španielska a Švajčiarska,
-	trh spracovania hutného materiálu; z geografického hľadiska je tento trh ohraničený územím Slovenskej republiky, Českej republiky, Veľkej Británie, Nemecka, Španielska a Švajčiarska,
-	trh výroby náhradných kovových dielov a konštrukcií pre železničný, metalurgický a stavebný priemysel; z geografického hľadiska je tento trh ohraničený územím Slovenska, Českej republiky, Švédska, Nemecka a Holandska,
-	trh vývoja a rozvoja strojov v rôznych oblastiach priemyslu; z geografického hľadiska je tento trh ohraničený územím Slovenska, Českej republiky a USA,
-	trh výroby strojov pre údržbu ciest; z geografického hľadiska je tento trh ohraničený územím Slovenska, Českej republiky a USA, 
-	trh výroby obrnených vozidiel; z geografického hľadiska je tento trh ohraničený územím Slovenska a Maďarska,
-	trh výroby šmykom riadených nakladačov Locust; z geografického hľadiska je tento trh ohraničený územím Slovenska, Českej republiky a Maďarska,
-	trh výroby odmínovacích zariadení Božena; z geografického hľadiska je tento trh ohraničený územím Slovenska a celého sveta,

realitná oblasť a služby
-	trh realitnej činnosti (výlučne správa nehnuteľností vo vlastníctve skupiny); pôsobí na trhu Slovenskej republiky, 	
-	trh poskytovania stravovacích a ubytovacích služieb; z geografického hľadiska trh zasahuje výlučne lokalitu Plejsy – Krompachy, 

oblasť špecializovanej ambulantnej starostlivosti
-	trh poskytovania špecializovanej ambulantnej starostlivosti v centrách hemostázy a trombózy, z geografického hľadiska pôsobí v mestách: Košice, Martin, Prešov, Levice a Bratislava. 

39)	Podľa oznamovateľov koncentrácie účastník Slavia Capital pôsobí v nasledovných oblastiach:

oblasť agropriemyslu
-	trh obchodovania s poľnohospodárskymi produktmi; z geografického hľadiska je tento trh vymedzený územím Slovenskej republiky 
-	trh výroby metylesteru repkového oleja a lisovania oleja pre Českú republiku
-	trh výroby metylesteru repkového oleja pre územie Slovenskej republiky 
-	trh obchodovania s poľnohospodárskymi plodinami a potravinárskym tovarom pre územie Ukrajiny 
-	trh výroby a skladovania kŕmnych zmesí pre poľnohospodárske zvieratá; z geografického hľadiska je tento trh vymedzený územím Slovenskej republiky
-	trh chovu ošípaných; z geografického hľadiska je tento trh vymedzený územím Slovenskej republiky

realitná oblasť a služby
-	trh vykonávania realitnej činnosti (nákup a predaj nehnuteľností); z geografického hľadiska je tento trh vymedzený územím hlavného mesta Českej republiky – Prahy
-	trh výstavby a inžinierskej činností (pri výstavbe bytov a administratívnych budov); z geografického hľadiska je tento trh vymedzený územím mesta Prešov
-	trh poskytovania ubytovacích a stravovacích služieb; z geografického hľadiska je tento trh vymedzený územím mesta Bratislavy
-	trh poskytovania ubytovacích služieb; z geografického hľadiska je tento trh vymedzený územím Vysokých Tatier

oblasť finančných služieb
-	trh poskytovania finančných služieb (z pozície obchodníka s cennými papiermi) a trh sprostredkovateľskej činnosti v oblasti finančných nástrojov; z geografického hľadiska je tento trh vymedzený územím Slovenskej republiky
-	poskytovanie úverov a pôžičiek (z peňažných zdrojov získaných bez verejnej výzvy a ponuky); uvedená činnosť je vykonávaná výlučne len pre spoločnosti v skupine Slavia Capital 
-	trh správy pohľadávok; táto činnosť je vykonávaná niektorými dcérskymi spoločnosťami v skupine, avšak v každom prípade je vždy vykonávaná na inom území, a preto je možné vymedzenie tohto trhu pre územie Slovenskej  republiky a Poľska, 
-	trh správy a vymáhania pohľadávok; táto činnosť je vykonávaná viacerými dcérskymi spoločnosťami v skupine, v každom prípade je vykonávaná na inom území, a preto je možné vymedzenie tohto trhu pre územie Slovenskej  republiky, Poľska, Srbska, Rumunska a Českej republiky

oblasť výroby a distribúcie minerálnych olejov
-	trh výroby, skladovania a distribúcie minerálnych olejov; z geografického hľadiska je tento trh vymedzený územím Slovenskej republiky

oblasť poradenských služieb
-	trh poskytovania služieb ekonomického a finančného poradenstva; táto činnosť je vykonávaná viacerými dcérskymi spoločnosťami v skupine, avšak je vždy vykonávaná na inom území, a preto je možné vymedzenie tohto trhu pre nasledovné územia: územie Slovenskej  republiky, Českej republiky a Srbska

oblasť kozmetického priemyslu
-	trh výroby vodných extraktov; z geografického hľadiska je tento trh vymedzený územím Českej republiky
-	trh výroby kozmetiky (mydiel) a domácej chémie pre územie Slovenskej 	republiky
-	trh výroby a dodávok v  nepotravinárskom priemysle – kozmetika, mydlá a parfumy pre územie Ukrajiny

energetická oblasť
-	trh výroby a distribúcie tepla a elektrickej energie; z geografického hľadiska je tento trh vymedzený územím východného Slovenska.

40)	Podľa oznamovateľov koncentrácie nie je žiadny relevantný trh, na ktorom by bolo prekrytie medzi účastníkmi koncentrácie, ktorý by zahŕňal územie Slovenskej republiky, nie je ani vertikálne prepojenie predmetných podnikateľov a ani prepojenie na komplementárnych doplnkových trhoch.

41)	Predmetnou koncentráciou dôjde ku zmene kontroly nad podnikateľom Way Industries, pričom už pred koncentráciou mal podnikateľ Slavia Capital podiel na jej základnom imaní. Podľa oznamovateľov koncentrácie ide o výlučne finančnú investíciu podnikateľa Slavia Capital, pričom táto zmena kontroly nepredstavuje žiadny dopad na oblasti, v ktorých pôsobia účastníci koncentrácie a podnikatelia s nimi prepojení. Podľa oznamovateľov sa situácia na žiadnom trhu, na ktorom pôsobia účastníci koncentrácie nezmení, pretože obsah a rozsah aktivít účastníkov koncentrácie a nimi ovládaných podnikateľov sa nezmení.

42)	Podľa oznamovateľov teda ani účastníci koncentrácie ani podnikatelia, ktorí sú kontrolovaní účastníkmi koncentrácie Slavia Capital a Sitno Holding nepôsobia ani na spoločnom horizontálnom relevantnom trhu v zmysle ustanovenia § 5 ods. 1 písm. a) bod 1) Vyhlášky, ani na spoločnom  vertikálnom relevantnom trhu v zmysle ustanovenia § 5 ods. 1 písm. a) bod 2 Vyhlášky a ani na subsidiárnom trhu v zmysle ustanovenia § 5 ods. 1 písm. a) bod 3) Vyhlášky. Taktiež podľa oznamovateľov koncentrácie nie je daná ani existencia ovplyvneného trhu v zmysle § 5 ods. 1 písm. b) Vyhlášky.

43)	V nadväznosti na skutočnosť, že účastníci koncentrácie pôsobia na území Slovenskej republiky v odlišných oblastiach a vzhľadom na to, že tak ako je uvedené nižšie, posudzovanou koncentráciou nedochádza v Slovenskej republike k zmenám podmienok hospodárskej súťaže vo vyššie uvedených oblastiach, v ktorých pôsobia účastníci koncentrácie, nebolo na posúdenie predmetnej koncentrácie potrebné presnejšie definovať tovarové ani priestorové relevantné trhy, vzťahujúce sa na vyššie uvedené činnosti. 

Dopad koncentrácie na hospodársku súťaž

44)	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

45)	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

46)	Ako je uvedené vyššie, úrad zistil, že účastníci koncentrácie pôsobia na území Slovenskej republiky v odlišných oblastiach. Predmetnou koncentráciou teda na území Slovenskej republiky nedochádza k zmenám podmienok hospodárskej súťaže vo vyššie uvedených oblastiach a tak ako je uvedené vyššie, nebolo potrebné presne definovať tovarové ani priestorové relevantné trhy vzťahujúce sa na vyššie uvedené činnosti účastníkov koncentrácie. 

47)	Vychádzajúc z uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch. 

48)	Vzhľadom na uvedené úrad rozhodol podľa § 12 ods. 1 zákona.

49)	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

50)	V súlade s § 33 zákona úrad listom číslo 3548/PMÚ SR/2010 zo dňa  14.10.2010 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhol jeho doplnenie.

51)	Účastníci správneho konania prostredníctvom splnomocneného právneho zástupcu listom zaevidovaným úradom pod číslom 3683/2010 doručenom úradu dňa 27.10.2010 uviedli, že súhlasia so zisteniami a tvrdeniami úradu obsiahnutými v liste č. 3548/PMÚ SR/2010 zo dňa 14.10.2010, pričom nenavrhli žiadne doplnenie.

52)	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	                      Ing. Emília Babiaková
	riaditeľka odboru koncentrácií

Rozhodnutie sa doručuje:

Mgr. Ján Gajan – advokát
spoločník a konateľ spoločnosti HMG & PARTNERS, s.r.o.,
Štefanovičova 12
811 04 Bratislava